A BIZOTTSÁG HATÁROZATA
(2004. december 27.)
a Fragaria x ananassa Duch. szaporító- és ültetvényanyagainak a 92/34/EGK tanácsi irányelv szerinti közösségi összehasonlító kísérleteire és vizsgálataira vonatkozó szabályok 2005. évre történő megállapításáról
(az értesítés a B(2004) 5290. számú dokumentummal történt)
(2005/6/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcstermő növények szaporítóanyagai, illetve a gyümölcstermesztésre szánt gyümölcstermő növények forgalmazásáról szóló, 1992. április 28-i 92/34/EGK tanácsi irányelvre (1) és különösen annak 20. cikke (4), (5) és (6) bekezdésére,
mivel:
(1)
A 92/34/EGK irányelv előirányozza a szaporító- és ültetvényanyagok közösségi összehasonlító kísérleteire és vizsgálataira vonatkozó részletes szabályok Bizottság általi meghozatalát.
(2)
A kísérletek és vizsgálatok elvégzésére vonatkozó műszaki szabályokat a Gyümölcstermő Növénynemzetségek és -fajok Szaporító- és Ültetvényanyagaival Foglalkozó Állandó Bizottság keretén belül dolgozták ki.
(3)
2004. június 21-én a közösségi intézmények internetes oldalán (2) felhívást tettek közzé e kísérletek és vizsgálatok elvégzésére irányuló projektek benyújtására.
(4)
A javaslatokat a projektek benyújtására vonatkozó felhívásban foglalt kiválasztási és odaítélési kritériumok alapján vizsgálták meg. Meg kell határozni a projekteket, a kísérletek és vizsgálatok elvégzéséért felelős szerveket, a támogatható költségeket, valamint a közösségi pénzügyi hozzájárulás felső határát, amely a támogatható költségek 80 %-ának felel meg.
(5)
A 2005-ös évben a közösségi összehasonlító kísérleteket és vizsgálatokat a 2004-ben betakarított szaporító- és ültetvényanyagokon kell elvégezni, továbbá e kísérletek és vizsgálatok részleteit, a támogatható költségeket, valamint a közösségi pénzügyi hozzájárulás felső határát évente meg kell határozni egy, a Bizottság megbízott tisztviselője és a kísérletek elvégzéséért felelős szerv által aláírt megállapodásban.
(6)
Biztosítani kell, hogy a kísérletek és vizsgálatok tárgyát képező minták legalább egyes kiválasztott növények tekintetében megfelelő reprezentativitással rendelkezzenek.
(7)
A tagállamoknak - megbízható következtetések levonása érdekében - részt kell venniük a közösségi összehasonlító kísérletekben és vizsgálatokban, amennyiben az érintett növények szaporító- és ültetvényanyagait rendszerint a területükön szaporítják vagy hozzák forgalomba.
(8)
Az e határozatban előírt intézkedések összhangban vannak a Gyümölcstermő Növénynemzetségek és -fajok Szaporító- és Ültetvényanyagaival Foglalkozó Állandó Bizottság véleményével,
ELFOGADTA EZT A HATÁROZATOT:
1. cikk
2005-ben közösségi összehasonlító kísérleteket és vizsgálatokat végeznek a Fragaria x ananassa Duch. szaporító- és ültetvényanyagain.
2005-re vonatkozóan a támogatható költségeket, valamint a kísérletekhez és vizsgálatokhoz nyújtott közösségi pénzügyi hozzájárulás felső határát a melléklet tartalmazza.
A kísérletek és vizsgálatok részleteit a melléklet tartalmazza.
2. cikk
Amennyiben a Fragaria x ananassa Duch. szaporító- és ültetvényanyagait rendszerint a területükön szaporítják vagy hozzák forgalomba, a tagállamok ezen anyagokból mintákat vesznek, és azokat a Bizottság rendelkezésére bocsátják.
A tagállamok műszaki tekintetben, így a kísérletek és vizsgálatok elvégzéséhez kapcsolódó mintavétel és ellenőrzések során is együttműködnek.
3. cikk
A közösségi pénzügyi hozzájárulás felső határa, amely az ezen az alapon folytatott kísérletek és vizsgálatok támogatható költségei 80 %-ának felel meg, nem haladhatja meg a mellékletben meghatározott összeget.
4. cikk
Ennek a határozatnak a tagállamok a címzettjei.
Kelt Brüsszelben, 2004. december 27-én.